31995D0276
L 170/22
JURNALUL OFÍCIAL AL UNIUNII EUROPENE
DECIZIA COMISIEI
din 13 iulie 1995
privind retragerea omologărilor acordate pentru produsele fitosanitare care conțin ferbam sau azinfos-etil ca substanțe active
(95/276/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (1), astfel cum a fost modificată prin Regulamentul (CE) nr. 491/95 (2), în special articolul 6 alineatul (5),
întrucât Regulamentul (CE) nr. 933/94 al Comisiei (3), astfel cum a fost modificat prin Regulamentul (CE) nr. 491/95, a stabilit substanțele active din produsele fitosanitare și a desemnat statele membre raportoare pentru aplicarea Regulamentului (CEE) nr. 3600/92;
întrucât ferbamul și azinfos-etilul erau două dintre cele 90 de substanțe active incluse în prima etapă a programului de lucru prevăzut la articolul 8 alineatul (2) din Directiva 91/414/CEE a Consiliului (4);
întrucât, în ceea ce privește cele două substanțe, statele membre raportoare desemnate au comunicat Comisiei că autorii în cauză ai notificării le-au informat în mod oficial că nu vor transmite informațiile solicitate, în conformitate cu articolul 6 alineatul (1) din Regulamentul (CEE) nr. 3600/92, în sprijinul includerii unei substanțe active în anexa I la Directiva 91/414/CEE; întrucât nu a fost depusă o cerere pentru obținerea unui nou termen;
întrucât nici un stat membru nu a informat Comisia despre dorința ca una dintre cele două substanțe să fie inclusă în anexa I la Directiva 91/414/CEE;
întrucât ar trebui să se considere că datele cerute pentru reevaluarea acestor substanțe în cadrul programului de lucru nu vor fi prezentate și că o evaluare a acestor substanțe nu este posibilă în cadrul acestui program; întrucât, în consecință, ar trebui adoptată o decizie în vederea retragerii omologărilor pentru produsele fitosanitare care conțin aceste substanțe active, aflate în vigoare în prezent;
întrucât prezenta decizie nu exclude o evaluare ulterioară a ferbamului și a azinfos-etilului în cadrul procedurii prevăzute la articolul 6 din Directiva 91/414/CEE pentru noile substanțe active;
întrucât măsurile prevăzute în prezenta decizie sunt conforme cu avizul Comitetului fitosanitar permanent,
ADOPTĂ PREZENTA DECIZIE:
Articolul 1
Statele membre se asigură că:
1.
omologările acordate pentru produsele fitosanitare care conțin ferbam sau azinfos-etil sunt retrase în termen de șase luni de la data prezentei decizii;
2.
începând cu data prezentei decizii, nici o omologare pentru produsele fitosanitare care conțin ferbam sau azinfos-etil nu se acordă sau reînnoiește în temeiul derogării prevăzute la articolul 8 alineatul (2) din Directiva 91/414/CEE.
Articolul 2
Prezenta decizie se adresează statelor membre.
Adoptată la Bruxelles, 13 iulie 1995.